### NN 93/2025 (20.6.2025.), Odluka o izdavanju zlatne i srebrne numizmatičke kovanice »Inovacije Slavoljuba Penkale«

Hrvatska narodna banka

1272

Na temelju članka 104. stavka 1. točke 7. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.), a u vezi s člankom 33. stavkom 2. Zakona o uvođenju eura kao službene valute u Republici Hrvatskoj (»Narodne novine«, br. 57/2022. i 88/2022.) te člankom 2. stavkom 1. i člankom 5. Uredbe br. 651/2012 Europskog parlamenta i Vijeća od 4. srpnja 2012. o izdavanju eurokovanica, Savjet Hrvatske narodne banke na sjednici održanoj 17. lipnja 2025. donio je

ODLUKU

O IZDAVANJU ZLATNE I SREBRNE NUMIZMATIČKE KOVANICE »INOVACIJE SLAVOLJUBA PENKALE«

Članak 1.

Hrvatska narodna banka izdaje zlatnu i srebrnu numizmatičku kovanicu »Inovacije Slavoljuba Penkale« u sklopu serije numizmatičkih kovanica »Hrvatski inovatori«, s prigodnim motivima kojima se predstavlja Slavoljub Eduard Penkala, jedan od najvećih hrvatskih inovatora, čije je prezime Penkala postalo sinonim za kemijske olovke na hrvatskom jeziku. Njegov najveći i najpoznatiji izum, među mnogim drugima, automatska mehanička olovka – penkala, jedan je od izuma hrvatskih inovatora kojim se i danas najšire služi u svijetu, zbog čega se njegovo djelo svrstava u važan dio kulturne i znanstvene baštine Republike Hrvatske i svijeta.

Članak 2.

(1) Zlatna numizmatička kovanica iz članka 1. ove Odluke (u nastavku teksta: zlatna numizmatička kovanica) izdaje se u apoenu od 100 eura, a srebrna numizmatička kovanica iz članka 1. ove Odluke (u nastavku teksta: srebrna numizmatička kovanica) izdaje se u apoenu od 4 eura.

(2) Zlatna i srebrna numizmatička kovanica izdaju se u količinama u skladu s Odlukom (EU) 2024/3127 Europske središnje banke od 26. studenoga 2024. o odobrenju količine izdavanja kovanica u 2025. (ESB/2024/38), i to:

1. zlatna numizmatička kovanica od 100 eura izdaje se u količini ne većoj od 100 komada i u ukupnom nominalnom iznosu ne većem od 10.000,00 eura

2. srebrna numizmatička kovanica od 4 eura izdaje se u količini ne većoj od 1.000 komada i u ukupnom nominalnom iznosu ne većem od 4.000,00 eura.

(3) Zlatna numizmatička kovanica izrađuje se od zlata stupnja čistoće 999,9/1000, u tehnici kovanja visokoga kovničkog sjaja. Zlatna numizmatička kovanica od 100 eura ima masu od 31,103 grama s mogućim odstupanjem od +0,30 grama i promjer od 32 milimetra s mogućim odstupanjem od ±0,20 milimetara.

(4) Srebrna numizmatička kovanica izrađuje se od srebra stupnja čistoće 999,9/1000, u tehnici kovanja visokoga kovničkog sjaja. Srebrna numizmatička kovanica od 4 eura ima masu od 31,103 grama s mogućim odstupanjem od +0,50 grama i promjer od 38,61 milimetar s mogućim odstupanjem od ±0,20 milimetara.

Članak 3.

(1) Na licu zlatne i srebrne numizmatičke kovanice prikaz je osnovnog motiva portreta Slavoljuba Penkale. Lijevo od osnovnog motiva prikazana je godina izdanja kovanice »2025.«, a desno od osnovnog motiva pisanim je slovima ispisan tekst »Slavoljub Penkala«. U pozadini osnovnog motiva prikazani su pravokutni oblici koji simboliziraju razglednice.

(2) Na naličju zlatne i srebrne numizmatičke kovanice osnovni je motiv automatska mehanička olovka – penkala, čiji je vrh uvećan kroz perspektivu prikazanog povećala u kojoj se vide i kvadrati koji simboliziraju polja grba Republike Hrvatske. U pozadini osnovnog motiva prikazani su pravokutni oblici s prigodnim tekstom koji simboliziraju razglednice, a koje su također simbolički povezane s osnovnim motivom prikazanim tragom pisanja penkalom. Desno od osnovnog motiva prikazana je oznaka nominalne vrijednosti »100« ili »4«, ispod koje je naziv novčane jedinice »EURO«. Ispod osnovnog motiva, uz rub numizmatičke kovanice prikazan je polukružno natpis »REPUBLIKA HRVATSKA«.

Članak 4.

Obodi su zlatne i srebrne numizmatičke kovanice nazubljeni.

Članak 5.

Autorica je likovnog rješenja zlatne i srebrne numizmatičke kovanice Ilaria Longo.

Članak 6.

Zlatna i srebrna numizmatička kovanica iz članka 1. ove Odluke puštaju se u prodaju 10. srpnja 2025.

Članak 7.

Prodaju zlatne i srebrne numizmatičke kovanice, koja obuhvaća i poduzimanje svih popratnih aktivnosti u svrhu omogućavanja prodaje, uključujući promociju, obavlja Hrvatska kovnica novca d.o.o. po prodajnoj cijeni koju, kao ovlašteni prodavatelj, samostalno određuje u skladu s člankom 2. stavcima 2. i 3. Odluke o određivanju i objavi prodajnih cijena prigodnih zlatnih i srebrnih kovanica, numizmatičkih kovanica i numizmatičkih kompleta (»Narodne novine«, br. 15/2023.).

Članak 8.

Ova Odluka stupa na snagu sljedećega dana nakon dana objave u »Narodnim novinama«.

O. br.: 492-2881-090/06-25/BV
 Zagreb, 17. lipnja 2025.

Predsjednik Savjeta
 Hrvatske narodne banke
 Guverner
 Boris Vujčić, v. r.